Predkladacia   správa

Na zmeny a dopĺňanie katalógov pracovných činností vo verejnej službe, ktoré sú prílohou k nariadeniu vlády č. 111/2002 Z. z., ktorým sa ustanovujú katalógy pracovných činností vo verejnej službe a o ich zmenách a dopĺňaní v znení nariadenia vlády Slovenskej republiky č. 122/2002 Z. z. (ďalej len “nariadenie vlády”), splnomocňuje vládu Slovenskej republiky § 46 ods. 3  zákona č. 313/2001 Z. z.  o verejnej službe (ďalej len “zákon”). Postup a spôsob dopĺňania pracovných činností ustanovuje § 2 a 3 nariadenia vlády.  

V súlade s ustanovením § 46 ods. 3 zákona a § 2 nariadenia vlády sa do prílohy č. 1 a č. 2 dopĺňajú nové pracovné činnosti, ktoré sa vykonávajú vo verejnej službe v zmysle osobitných zákonov a na základe opodstatnených pripomienok praxe sa upravuje znenie niektorých pracovných činností a dopĺňajú ďalšie pracovné činnosti najmä v časti 01. Spoločné pracovné činnosti, 03. Doprava, pošta a telekomunikácie, 06. Hospodárstvo, 10. Kultúra, 12. Obrana, 13. Pôdohospodárstvo, 14. Práca a sociálne veci, 15. Samospráva, 16. Sociálne zabezpečenie, trh práce a zdravotné poistenie, 17. Školstvo, 21. Zdravotníctvo a 22. Životné prostredie.

Všetky zmeny a doplnenia pracovných činností sa prerokovali na zasadnutiach Expertnej komisie na hodnotenie pracovných činností vo verejnej službe, ktorá je poradným orgánom ministra práce, sociálnych vecí a rodiny Slovenskej republiky (ďalej len “expertná komisia”). 

Proces dopĺňania katalógov je v zmysle § 46 ods. 5 zákona v pôsobnosti Ministerstva práce, sociálnych vecí a rodiny Slovenskej republiky, ktoré je povinné dbať, aby dopĺňanie katalógov o nové činnosti bolo v súlade s charakteristikami platových tried v prílohe č. 1 a č. 2 k zákonu. 

Návrh nariadenia vlády nemá vplyv finančný, ekonomický, environmentálny a vplyv na zamestnanosť. Finančné krytie z hľadiska štátneho rozpočtu bolo kvantifikované vo vládnom návrhu zákona a v ďalších osobitných zákonoch, prijatých po nadobudnutí účinnosti nariadenia vlády a je zabezpečené v zákone o štátnom rozpočte na rok 2002. 

V súlade s článkom 12 ods. 2 Legislatívnych pravidiel vlády Slovenskej republiky,          s § 51 zákona Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov, ako aj s uznesením vlády SR č. 68 z 27. januára 1999, ktorým sa v bode B.3 uložilo členom vlády vopred prerokovať s Ministerstvom financií Slovenskej republiky rozpočtové dôsledky návrhov právnych predpisov, listom č. 14823/2002-4/31.7.2002 zo 6. augusta 2002 sekcia rozpočtová MF SR vzala návrh “na vedomie s tým, že jeho realizácia nebude mať finančný dôsledok na štátny rozpočet ani na zamestnanosť”.

Materiál bol zaslaný Rade hospodárskej a sociálnej dohody Slovenskej republiky a zaradený na rokovanie 23. augusta 2002. Z dôvodu, že rokovanie RHSD SR bolo odvolané, predložil sa materiál na rokovanie Legislatívnej rady vlády SR bez vyjadrenia RHSD SR. 

Legislatívna rada vlády SR 27. augusta 2002 prerokovala návrh nariadenia vlády a odporučila predložiť nové znenie na rokovanie vlády. Pripomienky Sekretariátu LRV SR sú v materiáli zapracované. 

Vyhlásenie predkladateľa

Na základe rokovaní o zásadných pripomienkach k návrhu nariadenia vlády sa tieto odstránili. Návrh nariadenia vlády sa predkladá bez rozporov.

Vzhľadom na povahu materiálu, ktorý je vykonávacím predpisom k zákonu o štátnej  službe nebol vypracovaný legislatívny zámer.